КъыхэтхыкIым зыхуагъэхьэзыр
Къэрал статистикэмкIэ федеральнэ IэнатIэм Къэбэрдей-Балъкъэрым щиIэ къудамэм иджыблагъэ щекIуэкIа пресс-конференцым щытепсэлъыхьащ 2018 гъэм и жэпуэгъуэм ирагъэкIуэкIыну къыхэтхыкIым епха лэжьыгъэм.
Урысейм СтатистикэмкIэ и IуэхущIа- пIэм и унафэщIым и къуэдзэ Кевеш Александр жиIащ къыхэтхыкIым и япэ Iыхьэм къэрал псор, етIуанэм щIыналъи 9-м я райони 10 къызэрызэщIиубыдэнур. Къэбэрдей-Балъкъэрым ар щрагъэкIуэкIыну къыхахащ Iуащхьэмахуэ районыр. Iуэхум халъхьэну зэхъуэкIыныгъэхэм къыщытеувыIэм, къэпсэлъам къыхигъэщащ цIыхухэм иджы Интернет Iэмалыр къагъэсэбэпу къэрал Iуэхутхьэбзэхэр къыщыгъэлъэгъуа сайтым е Къалэн куэд щагъэзащIэ IуэхущIапIэхэм екIуалIэмэ, зэрызыщатхыфынур. Кевеш Александр зэрыжиIамкIэ, апхуэдэ щIыкIэкIэ мы Iуэхум текIуадэр нэхъ мащIэ ящIыфынущ. Электроннэ Iэмалым къыдэкIуэу, унагъуэхэм кIуэну IэщIагъэлIхэри лэжьэнущ, псори зэлъагъэIэсын хуэдэу.
— Къэбэрдей-Балъкъэрым япэу мыпхуэ- дэ бгъэдыхьэкIэр къыщыдгъэсэбэпыну аращ, — жиIащ Росстатым къыхэтхыкIыр къызэгъэпэщынымкIэ и управленэм и унафэщI Базаров Александр. — Мы Iуэхум щIэуэ къыхэдгъэхьар къэлъытауэ, абы текIуэдэну худогъэфащэ федеральнэ бюджетым щыщ сом меларди 2,8-рэ. Дызыхуеинур нэхъ мащIэнкIи хъунущ. Жэпуэгъуэм екIуэкIыну къыхэтхыкIым къигъэлъэгъуэнущ 2020 гъэм къызэдгъэпэщынум текIуэдэну дыдэр. Мы зэманым зэрыхуэдгъэфащэмкIэ, абы щхьэкIэ дыхуеинущ сом мелард 30 — 40-м нэблагъэ.
Базаровым дыщIигъуащ жэпуэгъуэм и 1 — 10-хэм цIыхухэм езыр-езыру Интернетыр къагъэсэбэпу упщIэхэм жэуап зэрыщратынур, апхуэдэ Iэмалыр къэзымыгъэсэбэпахэм я цIэ-унэцIэхэмрэ щыпсэухэмрэ жэпуэгъуэм и 11 — 15-хэм зэрагъэбелджылынур. «Жэпуэгъуэм и 16-м къыщыщIэдзауэ 27 пщIондэ электроннэ Iэмалыр къамыгъэсэбэпауэ Iуащхьэмахуэ районым щыщу къэнэнухэм я жэуапхэр анкетэхэм иратхэнущ. Къэбгъэлъагъуэмэ, 2018 гъэм электроннэ Iэмалым къызэщIиубыдэну худогъэфащэ псори зэхэту цIыху мин 550-рэ», — дыщIигъуащ абы.
Мы гъэм екIуэкIыну къыхэтхыкIым итыну упщIэхэр 2020 гъэм ейм техуэу щытынущ: къыщалъхуа щIыпIэр, и ныбжьыр, зыщыщ къэралымрэ лъэпкъымрэ, унагъуэ иIэрэ имыIэрэ, зригъэгъуэта щIэныгъэр, и хэхъуэр къызыхэкIыр, лажьэрэ мылажьэрэ, Iэпхъуэшапхъуэхэм хэт-хэмытыр.
Кевеш Александр журналистхэр щыгъуазэ ищIащ къыхэзытхыкIхэм я улахуэр нэхъ ипэкIэ сом мини 5-м нэблагъэу щытамэ, ар хуэдищкIэ зэрыхагъэхъуар икIи сом мин 16-рэ 200-рэ зэрыхъуар. 2018 гъэм и жэпуэгъуэм Iуащхьэмахуэ щIыналъэм щылэжьэну ягъэхьэзырыну IэщIагъэлIхэр цIыхуи 140-м ноблагъэ.
Къэбэрдей-Балъкъэрым и Iуащхьэма- хуэ районым къищынэмыщIа, 2018 гъэм и жэпуэгъуэм щыIэну къыхэтхыкIым епха лэжьыгъэхэр щекIуэкIынущ Якутие, Камчаткэ, Красноярск, Иркутск, Великий Новгород, Сахалинск, Москва, Санкт-Петербург щIыналъэхэм я щIыпIэ щхьэхуэхэм.
БАГЪЭТЫР Луизэ.
